জেলহত্যা মামলার লিভ টু আপিলের শুনানিতে এটর্নি জেনারেল মাহবুবে আলমকে তিরস্কার করেছে আদালত। মঙ্গলবার প্রধান বিচারপতি এবিএম খায়রুল হকের নেতৃত্বে আপিল বিভাগের পূর্ণাঙ্গ বেঞ্চে মামলার শুনানির সময়ে এটর্নি জেনারেলকে এ তিরস্কার করা হয়। শুনানিতে নৃশংস এ হত্যার পুনর্বিচারের আবেদন জানিয়ে আদালতে এটর্নি জেনারেল বলেন, বিচারে খালাস পাওয়া বিএনপি নেতা শাহ মোয়াজ্জেম হোসেন, নুরুল ইসলাম মঞ্জুর ও মেজর (অব.) খায়রুজ্জামানের সপক্ষে সরকার প্রভাব খাটিয়েছিল। সেকারণে জেলহত্যার পুনর্বিচার দরকার। আদালত এ সময় এটর্নি জেনারেলকে প্রভাব খাটানোর অভিযোগের সপক্ষের প্রয়োজনীয় তথ্য-উপাত্ত আদালতে উপস্থাপনের পরামর্শ দেন। এটর্নি জেনারেল নৃশংস এ হত্যাকাণ্ডের পুনর্বিচারের সপক্ষে যুক্তি তুলে ধরে বক্তব্য রাখতে থাকলে আদালত তাকে উদ্দেশ্য করে বলেন, দেশের প্রধান আইন কর্মকর্তা কিন্তু আপনার যুক্তির সপক্ষে প্রয়োজনীয় কাগজপত্র উপস্থাপন করতে পারছেন না। এতে মামলা পরিচালনায় প্রধান আইন কর্মকর্তা হিসেবে আপনার প্রস্তুতি নেই বলেও মন্তব্য করেন আদালত। এসময় এটর্নি জেনারেল নিশ্চুপ আদালতে দাঁড়িয়ে থাকেন।